




B. PAKUOTĖS LAPELIS


Pakuotės lapelis: informacija vartotojui

Tadalafil Aristo 20 mg plėvele dengtos tabletės
tadalafilis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1. Kas yra Tadalafil Aristo ir kam jis vartojamas
2. Kas žinotina prieš vartojant Tadalafil Aristo
3. Kaip vartoti Tadalafil Aristo
4. Galimas šalutinis poveikis
5. Kaip laikyti Tadalafil Aristo
6. Pakuotės turinys ir kita informacija


1. Kas yra Tadalafil Aristo ir kam jis vartojamas

Tadalafil Aristo gydomas suaugusių vyrų erekcijos funkcijos sutrikimas. Tai būklė, kai varpa nestandėja arba neišsilaiko pakankamai standi, kad vyras galėtų atlikti lytinį aktą. Nustatyta, kad Tadalafil Aristo reikšmingai pagerina gebėjimą pasiekti standžią varpos erekciją, būtiną lytiniam aktyvumui.

Tadalafil Aristo sudėtyje yra veikliosios medžiagos tadalafilio, kuris priklauso vaistų, vadinamų 5‑ojo tipo fosfodiesterazės inhibitoriais, grupei. Tadalafil Aristo veikia po seksualinės stimuliacijos: padeda atpalaiduoti varpos kraujagyslių lygiuosius raumenis, todėl į ją patenka kraujo. Dėl to pagerėja erekcijos funkcija. Jeigu erekcijos disfunkcijos nėra, Tadalafil Aristo nepadeda.

Svarbu suprasti, kad Tadalafil Aristo neveikia be seksualinės stimuliacijos. Jums su partnere reikės užsiimti išankstiniu žaidimu taip pat, kaip užsiimtumėte ir negerdami vaistinio preparato nuo erekcijos sutrikimo.


2. Kas žinotina prieš vartojant Tadalafil Aristo

Tadalafil Aristo vartoti draudžiama, jeigu:
· yra alergija tadalafiliui arba bet kuriai pagalbinei šio vaisto medžiagai (jos išvardytos 6 skyriuje);
-	vartojate bet kokių organinių nitratų preparatų ar azoto oksido donorų (pvz., amilnitrito). Šios (t. y. nitratų) grupės vaistais gydoma krūtinės angina (krūtinės skausmas). Nustatyta, kad Tadalafil Aristo stiprina šių vaistų sukeliamą poveikį. Jei vartojate kokių nors nitratų, ar tiksliai nežinote, ar jų vartojate, pasakykite gydytojui;
-	sergate sunkia širdies liga ar neseniai paskutiniųjų 90 parų laikotarpiu Jus buvo ištikęs širdies priepuolis;
-	neseniai paskutiniųjų 6 mėnesių laikotarpiu Jus buvo ištikęs insultas;
-	yra mažas arba didelis, bet nereguliuojamas kraujospūdis;
-	buvote kada nors apakę dėl ne arterito sukeltos priekinės išeminės regos nervo neuropatijos (angl. NAION), t. y. sutrikimas, kuris dar vadinamas akies insultu;
-	vartojate riociguatą. Šiuo vaistu yra gydoma plautinė arterinė hipertenzija (t. y. kraujospūdžio plaučiuose padidėjimas) ir lėtinė tromboembolinė plautinė hipertenzija (t. y. kraujo krešulių sukeltas kraujospūdžio plaučiuose padidėjimas). Įrodyta, kad FDE5 inhibitoriai (pavyzdžiui, Tadalafil Aristo) padidina šio vaisto hipotenzinį poveikį. Jeigu vartojate riociguatą arba abejojate dėl to, pasakykite savo gydytojui.

Įspėjimai ir atsargumo priemonės
Pasitarkite su gydytoju prieš pradėdami vartoti Tadalafil Aristo.

Turėkite omenyje, kad seksualinis aktyvumas kelia riziką širdies liga sergantiems pacientams, kadangi papildomai apkraunama širdis. Jeigu sergate širdies liga, pasakykite gydytojui.

Prieš pradėdami vartoti tabletes, pasakykite savo gydytojui jeigu Jums yra:
-	pjautuvinė anemija (nenormalūs raudonieji kraujo kūneliai);
-	dauginė mieloma (kaulų čiulpų vėžys);
-	leukemija (kraujo kūnelių vėžys);
-	bet kokia varpos deformacija;
-	sunkus kepenų funkcijos sutrikimas;
-	sunkus inkstų funkcijos sutrikimas.

Nežinoma, ar Tadalafil Aristo yra veiksmingas pacientams, kuriems buvo atlikta:
-	mažojo dubens operacija;
-	visos prostatos arba jos dalies pašalinimo operacija, kurios metu buvo nukirpti nervai (radikali nervų neišsauganti prostatektomija).

Jeigu vartojant Tadalafil Aristo staigiai susilpnėtų regėjimas ar apaktumėte arba būtų matomas iškreiptas, blankus vaizdas, Tadalafil Aristo vartojimą nutraukite ir nedelsdami kreipkitės į gydytoją.

Pablogėjusi klausa arba staigus klausos praradimas stebėtas kai kuriems pacientams, vartojantiems tadalafilį. Nors nėra žinoma, ar šie atvejai tiesiogiai susijęs su tadalafilio vartojimu, jeigu Jums pablogėjo klausa arba pasireiškė staigus klausos praradimas, nebevartokite Tadalafil Aristo ir nedelsiant kreipkitės į gydytoją.

Tadalafil Aristo neskirtas vartoti moterims.

Vaikams ir paaugliams
Tadalafil Aristo neskirtas vartoti vaikams ir jaunesniems kaip 18 metų paaugliams.

Kiti vaistai ir Tadalafil Aristo
Jeigu vartojate ar neseniai vartojote kokių nors kitų vaistų arba dėl to nesate tikri, apie tai pasakykite savo gydytojui.

Tadalafil Aristo vartoti negalima, jeigu jau vartojate nitratų.

Kai kuriuos vaistus gali veikti Tadalafil Aristo arba jie gali keisti Tadalafil Aristo poveikį. Pasakykite savo gydytojui arba vaistininkui, jeigu jau vartojate:
· alfa adrenoreceptorių blokatorių (vartojami dideliam kraujospūdžiui arba šlapimo organų simptomams, susijusiems su gerybine prostatos hiperplazija, gydyti);
-	kitų vaistų padidėjusiam kraujospūdžiui gydyti;
-	riociguatą;
-	5‑alfa reduktazės inhibitorių (vartojamų gerybinei prostatos hiperplazijai gydyti);
-	tokių vaistų, kaip ketokonazolo tabletės (vartojamos grybelių sukeltoms infekcinėms ligoms gydyti) ir proteazės inhibitoriai AIDS arba ŽIV infekcijai gydyti;
-	fenobarbitalį, fenitoiną, karbamazepiną (prieštraukuliniai vaistai);
-	rifampiciną, eritromiciną, klaritromiciną arba itrakonazolą;
-	kitokių vaistų nuo erekcijos funkcijos sutrikimo.

Tadalafil Aristo vartojimas su gėrimais ir alkoholiu
Informacija apie alkoholio įtaką pateikta 3 skyriuje. Greipfrutų sultys gali sutrikdyti Tadalafil Aristo poveikį ir todėl turi būti vartojamos atsargiai. Norėdami sužinoti daugiau, kreipkitės į savo gydytoją.

Vaisingumas
Gydant šunis, sumažėjo spermatozoidų vystymasis jų sėklidėse. Kai kuriems vyrams buvo pastebėtas spermos kiekio sumažėjimas. Nesitikima, kad dėl tokio poveikio sumažėtų vaisingumas.

Vairavimas ir mechanizmų valdymas
Klinikinių tyrimų metu Tadalafil Aristo kai kuriems vyrams sukėlė svaigulį. Prieš vairavimą ar mechanizmų valdymą atidžiai pasitikrinkite savo reakciją į šias tabletes.

Tadalafil Aristo sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto plėvele dengtoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.


3. Kaip vartoti Tadalafil Aristo

Šį vaistą visada vartokite tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Tadalafil Aristo tabletės skirtos tik vyrams vartoti per burną. Nurykite visą tabletę užgerdami šiek tiek vandens. Tabletes galima gerti valgio metu arba nevalgius.

Rekomenduojama pradinė dozė yra viena 10 mg tabletė, geriama prieš seksualinius santykius.

Vis dėlto Jūsų gydytojas Jums skyrė vartoti po vieną 20 mg tabletę, kadangi jis nusprendė, kad rekomenduojama 10 mg dozė veiks per silpnai.

Tadalafil Aristo galite gerti, likus 30 min. iki seksualinių santykių. Išgerto vaisto poveikis gali trukti iki 36 valandų.

Daugiau negu vieną kartą per parą Tadalafil Aristo nevartokite. Tadalafil Aristo 10 mg ir 20 mg tabletės skirtos vartoti prieš numatomus lytinius santykius, nuolat kiekvieną parą jų vartoti nerekomenduojama.

Svarbu suprasti, kad be seksualinės stimuliacijos Tadalafil Aristo neveikia, todėl Jums su partnere reikės užsiimti išankstiniu žaidimu taip pat, kaip užsiimtumėte ir negerdami vaistinio preparato nuo erekcijos sutrikimo.

Alkoholis gali daryti poveikį gebėjimui sukelti erekciją ir gali trumpam sumažinti kraujospūdį. Jeigu vartojate arba planuojate vartoti Tadalafil Aristo, daug alkoholio (koncentracija kraujyje 0,08 % arba didesnė) negerkite, nes tai gali padidinti galvos svaigimo riziką atsistojus.

Ką daryti pavartojus per didelę Tadalafil Aristo dozę?
Kreipkitės į savo gydytoją. Jums gali pasireikšti toliau 4 skyriuje aprašytas šalutinis poveikis.

Pamiršus pavartoti Tadalafil Aristo
Savo dozę gerkite tuoj pat, kai tik prisiminsite, tačiau negalima vartoti dvigubos dozės norint kompensuoti praleistą tabletę. Daugiau kaip vieną kartą per parą Tadalafil Aristo vartoti negalima.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Paprastai jis būna lengvas arba vidutinio sunkumo.

Jeigu pasireiškia kuris nors toliau išvardytas šalutinis poveikis, nutraukite vaisto vartojimą ir nedelsdami kreipkitės į gydytoją.
-	alerginės reakcijos, įskaitant išbėrimus (pasireiškia nedažnai);
-	krūtinės skausmas: negalima vartoti nitratų, bet reikia nedelsiant kreiptis į gydytoją (pasireiškia nedažnai);
-	priaprizmas, ilgalaikė erekcija, kuri gali būti skausminga, po Tadalafil Aristo išgėrimo (pasireiškia retai). Jeigu pasireiškia tokia erekcija, kuri nepaliaujamai išsilaiko ilgiau kaip 4 valandas, turite nedelsdami kreiptis į gydytoją;
-	staigus apakimas (pasireiškia retai), iškreiptas, blankus, neryškus centrinis matymas arba staigus 
regos susilpnėjimas (dažnis nežinomas).

Buvo pranešta apie kitą šalutinį poveikį.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· galvos skausmas, nugaros skausmas, raumenų skausmas, rankų ir kojų skausmas, veido ir kaklo paraudimas, nosies užgulimas ir nevirškinimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· svaigulys, pilvo skausmas, šleikštulys, pykinimas (vėmimas), refliuksas, daiktų matymas lyg per miglą, akių skausmas, kvėpavimo pasunkėjimas, kraujas šlapime, ilgalaikė erekcija, dažno širdies plakimo jutimas, dažnas širdies plakimas, kraujospūdžio padidėjimas, kraujospūdžio sumažėjimas, kraujavimas iš nosies, skambėjimas ausyse, rankų, kojų ar kulkšnių patinimas ir nuovargio jausmas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· alpimas, priepuoliai ir artimosios atminties netekimas, akių vokų patinimas, akių paraudimas, staigus klausos susilpnėjimas ar netekimas, dilgėlinė (niežtintys raudoni rumbai ant odos paviršiaus), kraujavimas iš varpos, kraujas spermoje ir prakaitavimo sustiprėjimas.

Tadalafil Aristo vartojančius vyrus retais atvejais ištiko širdies priepuolis ar insultas. Daugumai šių vyrų buvo širdies veiklos sutrikimų prieš pradedant vartoti šį vaistą.

Pranešta apie retais atvejais atsiradusį dalinį, staigų, laikiną ar nuolatinį regėjimo viena ar abiem akimis susilpnėjimą ar praradimą.

Tadalafil Aristo vartojantiems vyrams buvo pastebėtas papildomas retas šalutinis poveikis, kuris klinikinių tyrimų metu nepasireiškė. Tai yra:
· migrena, veido patinimas, sunki alerginė reakcija, sukelianti veido ar gerklės patinimą, sunkūs odos išbėrimai, kai kurie sutrikimai, darantys poveikį akių aprūpinimui krauju, nereguliarus širdies plakimas, angina ir staigi mirtis dėl širdies sutrikimo;
· iškreiptas, blankus, neryškus centrinis matymas arba staigus regos susilpnėjimas (dažnis nežinomas).

Tadalafil Aristo vartojantiems vyresniems negu 75 metų vyrams šalutinis poveikis svaigulys pasireiškė dažniau. Tadalafil Aristo vartojantiems vyresniems negu 65 metų vyrams viduriavimas pasireiškė dažniau.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Tadalafil Aristo

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Tadalafil Aristo sudėtis
· Veiklioji medžiaga yra tadalafilis. Kiekvienoje tabletėje yra 20 mg tadalafilio.
· Pagalbinės medžiagos yra:
Tabletės šerdis: laktozė monohidratas, mažai pakeista hidroksipropilceliuliozė, mikrokristalinė celiuliozė, kroskarmeliozės natrio druska, natrio laurilsulfatas, magnio stearatas, dimetilsulfoksidas.
Tabletės plėvelė: hipromeliozė, laktozė monohidratas, titano dioksidas (E171), triacetinas, talkas (E553b), geltonasis geležies oksidas (E172).

Tadalafil Aristo išvaizda ir kiekis pakuotėje
Tadalafil Aristo 20 mg tabletės yra šviesiai geltonos, ovalios, plėvele dengtos tabletės, vienoje jų pusėje vagelė, kitoje įspausta „T 20”. Tabletės išmatavimai yra 13,90 mm x 7,2  mm.

Tadalafil Aristo 20 mg tabletės tiekiamos supakuotos į lizdines plokšteles po 4 arba 8 tabletes.

Gali būti tiekiamos ne visų dydžių pakuotės.

Registruotojas eksportuojančioje valstybėje
Aristo Pharma GmbH
Wallenroder Straße 8-10
13435 Berlín
Vokietija

Gamintojas
Aristo Pharma GmbH
Wallenroder Straße 8-10
13435 Berlín
Vokietija

arba

MEDICAMENTOS INTERNACIONALES S.A., 
Calle Solana 26 
28850 Torrejón De Ardoz (Madrid) 
Ispanija

Lygiagretus importuotojas 
UAB „Niromed“
Žirmūnų g. 139A
LT-09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija

arba

UAB „Entafarma“
Klonėnų vs. 1,
LT-19156 Širvintų r. sav.
Lietuva

Šis pakuotės lapelis paskutinį kartą peržiūrėtas 2025-08-29.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.
Lygiagrečiai importuojamas vaistas nuo referencinio vaisto skiriasi išvaizda: referencinio vaisto tabletės viena pusė ženklinta užrašu „20”, tabletės dydis 12 mm x 7,4  mm, lygiagrečiai importuojamo vaisto tabletės vienoje pusėje įspausta „T 20“, tabletės dydis 13,90 mm x 7,20 mm; pagalbinėmis medžiagomis: referencinio vaisto tabletės šerdyje yra pregelifikuotas krakmolas, bevandenis koloidinis silicio dioksidas, tabletės plėvelėje raudonasis geležies oksidas (E172), lygiagrečiai importuojamo vaisto tabletės šerdyje yra mažai pakeista hidroksipropilceliuliozė, mikrokristalinė celiuliozė, dimetilsulfoksidas.

